Title: ระเบียบกรมศิลปากร ว่าด้วยการขออนุญาตถ่ายทำภาพยนตร์ในโบราณสถานหรือเขตโบราณสถาน (ฉบับที่ 2) พ.ศ. 2548

ระเบียบกรมศิลปากร

ระเบียบกรมศิลปากร
ว่าด้วยการขออนุญาตถ่ายทำภาพยนตร์ในโบราณสถานหรือเขตโบราณสถาน
(ฉบับที่
๒)
พ.ศ.
๒๕๔๘

อาศัยอำนาจตามความในมาตรา ๑๓ ทวิ แห่งพระราชบัญญัติโบราณสถาน
โบราณวัตถุ ศิลปวัตถุและพิพิธภัณฑสถานแห่งชาติ พ.ศ. ๒๕๐๔ ซึ่งแก้ไขเพิ่มเติมโดยพระราชบัญญัติโบราณสถานโบราณวัตถุ
ศิลปวัตถุ และพิพิธภัณฑสถานแห่งชาติ (ฉบับที่ ๒) พ.ศ. ๒๕๓๕ อธิบดีกรมศิลปากรจึงวางระเบียบไว้
ดังต่อไปนี้

ข้อ ๑  ระเบียบนี้เรียกว่า ระเบียบกรมศิลปากร
ว่าด้วยการขออนุญาตถ่ายทำภาพยนตร์ในโบราณสถานหรือเขตโบราณสถาน (ฉบับที่ ๒) พ.ศ. ๒๕๔๘

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิกความในวรรคสองของข้อ ๔ ของระเบียบกรมศิลปากร
ว่าด้วยการขออนุญาตถ่ายทำภาพยนตร์ในโบราณสถานหรือเขตโบราณสถาน พ.ศ. ๒๕๔๗ และให้ใช้ความต่อไปนี้แทน
ถ่ายทำภาพยนตร์
หมายความว่า การบันทึกภาพด้วยเครื่องมือเพื่อนำไปฉายด้วยเครื่องทำให้เป็นภาพเคลื่อนไหวได้
และให้หมายรวมถึง การถ่ายทำละครโทรทัศน์ รายการโทรทัศน์ภาพยนตร์โฆษณา ภาพยนตร์สารคดี
วีดิทัศน์ ภาพนิ่ง ภาพถ่าย หรือการถ่ายทำลักษณะอื่นใดที่คล้ายคลึงกัน แต่ไม่รวมถึง
การถ่ายทำภาพยนตร์ที่เป็นการถ่ายทำของนักท่องเที่ยวเพื่อใช้ดูเป็นการส่วนตัวหรือภายในครอบครัว

ข้อ ๔  ให้เพิ่มความต่อไปนี้เป็นข้อ ๑๖/๑  ของระเบียบกรมศิลปากร ว่าด้วยการขออนุญาตถ่ายทำภาพยนตร์ในโบราณสถานหรือเขตโบราณสถาน
พ.ศ. ๒๕๔๗
ข้อ ๑๖/๑ ในกรณีที่เกิดความเสียหายต่อโบราณสถาน ส่วนหนึ่งส่วนใดของโบราณสถานหรือทรัพย์สินของทางราชการ
ให้บุคคลดังต่อไปนี้ประเมินค่าเสียหายในเบื้องต้นก่อนนำเสนออธิบดีกรมศิลปากรพิจารณา
(๑) ผู้อำนวยการสำนักโบราณคดี ในกรณีความเสียหายเกิดกับโบราณสถานหรือเขตของโบราณสถานที่ตั้งอยู่ในกรุงเทพมหานครหรือจังหวัดปริมณฑล
(๒) ผู้อำนวยการสำนักงานศิลปากรหรือผู้อำนวยการหรือหัวหน้าอุทยานประวัติศาสตร์
ในกรณีที่ความเสียหายเกิดกับโบราณสถานหรือเขตโบราณสถานที่อยู่ในความรับผิดชอบควบคุมดูแล

ประกาศ
ณ วันที่ ๒๙ พฤศจิกายน พ.ศ. ๒๕๔๘
อารักษ์
สังหิตกุล
อธิบดีกรมศิลปากร

พชร/ผู้จัดทำ
๙
มกราคม ๒๕๔๙
สถาพร/ปรับปรุง
๑๕
พฤศจิกายน ๒๕๔๙

[๑]
ราชกิจจานุเบกษา เล่ม ๑๒๒/ตอนที่ ๑๒๖ ง/หน้า๔/๒๙ ธันวาคม ๒๕๔๘